એકવાર એક જ્યોતિષીમિત્ર સાથેની ચર્ચામાંથી તેને એક નવો વિષય મળ્યો અને તેણે એક નવી નવલકથા લખવી શરૂ કરી. પોતાના કલ્પનાના રંગોની પુરવણી કરીને થોડા સમય પહેલા જ તેની નવલકથા “My Galaxy” બહાર પડી હતી. નવો વિષય, જુદી જ રીતે કરેલી માવજતને કારણે તે ખુબ જ લોકપ્રિય બની રહી. અને આજે ઇ-મેઇલ આવ્યો હતો કે એક સમારંભમાં ‘મૈત્રેયી’ એ હાજર રહેવાનું હતું અને સન્માન સ્વીકારવાનું હતું. તે રોમાંચિત થઇ ઉઠી, તેને પોતાનું ‘હોવાપણું’ યથાર્થ થયેલું લાગ્યું. તેને પોતાની એક ઓળખ મળી છે. તે જાણી તે ખુબ ખુશ થઇ અને પોતાની આ ખુશીને પોતાનાઓ સાથે વહેંચવાનું તેણે આજે નક્કી કર્યું.